Document ID: 32004D0866

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 13ης Δεκεμβρίου 2004
που εξουσιοδοτεί τη Δημοκρατία της Αυστρίας να εφαρμόσει μέτρα κατά παρέκκλιση του άρθρου 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(2004/866/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
την έκτη οδηγία 77/388/EOK του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Με συστημένη επιστολή της 12ης Δεκεμβρίου 2003 στη γενική γραμματεία της Επιτροπής, οι αυστριακές αρχές ζήτησαν την άδεια να εφαρμόσουν ένα ειδικό μέτρο που παρεκκλίνει από το άρθρο 17 της οδηγίας 77/238/ΕΟΚ.
(2)
Τα λοιπά κράτη μέλη ενημερώθηκαν σχετικά με την αίτηση αυτή στις 26 Μαρτίου 2004.
(3)
Το μέτρο παρέκκλισης έχει στόχο να αποκλείσει πλήρως το δικαίωμα έκπτωσης του φόρου προστιθεμένης αξίας (ΦΠΑ) που επιβάλλεται στις δαπάνες για αγαθά και υπηρεσίες όταν το ποσοστό χρησιμοποίησής τους για τις ιδιωτικές ανάγκες του υποκείμενου σε φόρο ή του προσωπικού του, ή γενικότερα για σκοπούς ξένους προς τις ανάγκες της επιχείρησης, υπερβαίνει το 90 % της συνολικής τους χρησιμοποίησης. Το μέτρο αυτό παρέκκλισης από το άρθρο 17 δικαιολογείται από την ανάγκη απλούστευσης της είσπραξης του ΦΠΑ.
(4)
Είναι σκόπιμο η ισχύς της παρούσας άδειας να λήξει την 31η Δεκεμβρίου 2009. Η ανώτατη αυτή προθεσμία επιτρέπει να αξιολογηθεί η σκοπιμότητα της διατήρησης του μέτρου παρέκκλισης υπό το πρίσμα της πείρας που θα συγκεντρώσει η Αυστρία κατά τη διάρκεια της περιόδου αυτής.
(5)
Το μέτρο παρέκκλισης δεν έχει αρνητικές επιπτώσεις στους ίδιους πόρους της Κοινότητας που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 17 παράγραφος 2 της οδηγίας 77/388/ΕΟΚ, η Δημοκρατία της Αυστρίας εξουσιοδοτείται να εξαιρέσει από το δικαίωμα έκπτωσης του ΦΠΑ τις δαπάνες που αφορούν αγαθά και υπηρεσίες, όταν το ποσοστό χρησιμοποίησής τους για τις ιδιωτικές ανάγκες του υποκείμενου σε φόρο ή του προσωπικού του, ή γενικότερα για σκοπούς ξένους προς τις ανάγκες της επιχείρησης, υπερβαίνει το 90 % της συνολικής τους χρησιμοποίησης.
Άρθρο 2
Η παρούσα απόφαση έχει εφαρμογή έως τις 31 Δεκεμβρίου 2009.
Άρθρο 3
Η παρούσα απόφαση απευθύνεται στη Δημοκρατία της Αυστρίας.
Βρυξέλλες, 13 Δεκεμβρίου 2004.

Labels: 2
15
18